**Vorbe nerostite**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă simt cuprins puțin de lașitate

că nu ți-am spus atunci când ai plecat

că te iubesc cum poate... nu se poate

pe-acest Pământ, atât de mult schimbat.

Ai fi crezut că sunt doar vorbe goale-

un antidot la Marele Sublim

când între noi am tot schimbat pocale,

dar de la mine ai băut venin.

Ai pus în cupă flori de primăvară

și fericirea ultimei zăpezi

ce se topește-n sunet de chitară

pe portativul ce-l întruchipezi.

Ai mai turnat în cupa fericirii

o lacrimă din ochii tăi fierbinți

să simt în sânge vrerea construirii

unui cămin oblăduit de sfinți.

Ai încălzit mixtura fermecată

c-o taină și un veșnic legământ

că îmi vei fi fecioara precurată

ce n-a greșit în faptă sau în gând.

Iar eu ți-am pus, fără să-ți dau de veste,

un amalgam de temeri și erori,

dar niciun jurământ care s-ateste

că nu vom fi în viață meteori.

Dar cum să-ți spun că libertatea vie

în sânge noi, bărbații, o avem,

că o păzim fără să luăm simbrie

și pe nimic, în veci, n-o antamăm?

Dar m-ai iubit cu suflet de copilă

și mi-ai băut pocalul cum a fost

fără să spui că gustul de argilă

ți-a provocat un sentiment anost.

N-am îndrăznit să îmi repar greșeala,

din jurământ un antidot să bei

și mi-am topit în suflet chinuiala

ce arde-n mine veșnice scântei.

Știu c-am greșit și că a ta plecare

ivită dup-un timp îndelungat

ți-a transformat pocalul cu splendoare

într-un totem de nimeni curățat.

Zac amintiri și liniștea avută

atâta timp cât cuplu noi am fost

și viața mea, ieri floare, azi cucută,

mă otrăvește zilnic cu un rost.

Mă simt cuprins de-o mare lașitate

că nu ți-am spus atunci când ai plecat

că pentru tine eu renunț la toate

și chiar la libertatea de bărbat.